b'\n_START_ARTICLE_\nHidrologija\n_START_PARAGRAPH_\nHidrologija (gr. hyd\xc5\x8dr \xe2\x80\x93 vanduo + logos \xe2\x80\x93 mokslas) \xe2\x80\x93 geofizin\xc4\x97s krypties tyrim\xc5\xb3 \xc5\xa1aka, analizuojanti vandens apytak\xc4\x85 ir su ja susijusius med\xc5\xbeiag\xc5\xb3 ir energijos perna\xc5\xa1os procesus gamtoje, vandens i\xc5\xa1teklius, j\xc5\xb3 pasiskirstym\xc4\x85, fizikines ir chemines savybes, s\xc4\x85veik\xc4\x85 su aplinka. J\xc5\xabr\xc5\xb3 hidrologija vadinama okeanologija. Hidrologijos mokslo objektas \xe2\x80\x93 hidrosfera (\xc5\xbdem\xc4\x97s vandenynai, j\xc5\xabros, up\xc4\x97s, e\xc5\xbeerai, \xc5\xa1lapyn\xc4\x97s, dirvo\xc5\xbeemio ir po\xc5\xbeemio vandenys, sniegynai ir ledynai, atmosferos vanduo). Hidrologija glaud\xc5\xbeiai susijusi su kitais geomokslais: meteorologija, geologija, geografija, geomorfologija. Hidrologiniai procesai labiausiai priklauso nuo aplinkos fizini\xc5\xb3, chemini\xc5\xb3 ir ekologini\xc5\xb3 savybi\xc5\xb3, tod\xc4\x97l juos nagrin\xc4\x97jant da\xc5\xbenai remiamasi fizikos, hidraulikos, hidrodinamikos, matematikos, biologijos ir kit\xc5\xb3 gamtos moksl\xc5\xb3 d\xc4\x97sniais\n_START_SECTION_\nHidrologijos u\xc5\xbeduotys\n_START_PARAGRAPH_\nHidrologija nagrin\xc4\x97ja vandens pasiskirstym\xc4\x85 \xc5\xbdem\xc4\x97je ir jo s\xc4\x85veik\xc4\x85 su aplinka lemian\xc4\x8dius veiksnius. Didel\xc4\x97 dalis hidrologini\xc5\xb3 tyrim\xc5\xb3 yra taikomojo pob\xc5\xabd\xc5\xbeio: j\xc5\xb3 rezultatai naudojami vertinant vandens i\xc5\xa1teklius, teikiant j\xc5\xb3 racionalaus naudojimo rekomendacijas, prognozuojant galimus vandens re\xc5\xbeimo poky\xc4\x8dius. Hidrologini\xc5\xb3 tyrim\xc5\xb3 rezultatai ypa\xc4\x8d svarb\xc5\xabs hidroenergetikos, statybos, laivybos, melioracijos, draudimo, keli\xc5\xb3 komunikacijos specialistams.\n_START_SECTION_\nIstorija\n_START_PARAGRAPH_\nHidrologija prad\xc4\x97jo labiau pl\xc4\x97totis XVII am\xc5\xbeiuje. 1674 m. Pary\xc5\xbeiuje buvo i\xc5\xa1leista P. Pero (Perro) knyga \xe2\x80\x9eApie \xc5\xa1altini\xc5\xb3 kilm\xc4\x99\xe2\x80\x9c, 1694 m. Frankfurte prie Maino \xe2\x80\x93 E. Melchioro (Melchiior) knyga \xe2\x80\x9eHidrologija\xe2\x80\x9c._NEWLINE_XIX a. prad\xc4\x97ta steigti spec. \xc4\xafstaigas upi\xc5\xb3 hidrologiniam re\xc5\xbeimui tirti._NEWLINE_XX a. prad\xc5\xbeioje daugelio valstybi\xc5\xb3 auk\xc5\xa1tosiose mokyklose prad\xc4\x97tas skaityti hidrologijos kursas, i\xc5\xa1leisti pirmieji hidrologijos vadov\xc4\x97liai.\n_START_SECTION_\nLietuvoje\n_START_PARAGRAPH_\nLietuvoje pirmieji hidrologiniai steb\xc4\x97jimai prad\xc4\x97ti 1811 m. Nemuno \xc5\xbeemupyje._NEWLINE_Po I pasaulinio karo hidrologinius tyrimus dar\xc4\x97 hidrometrin\xc4\x97 partija (\xc4\xafk. 1923), v\xc4\x97liau hidrometrinis biuras. Hidrologijos klausimais daug ra\xc5\xa1\xc4\x97 S. Kolupaila._NEWLINE_Po II pasaulinio karo \xc4\xafvair\xc5\xabs hidrologijos klausimai spr\xc4\x99sti Energetikos ir Vandens \xc5\xabkio institutuose, \xc5\xbd. \xc5\xab., Kauno technologijos ir Vilniaus universitetuose.'